als_Latn dik_Latn sag_Latn
Idro Seferi, jeta e një gazetari shqiptar në Beogradin e pas “dronit”
Gazetari pejan i Top Channel që raporton nga Serbia, Idro Seferi, në një intervistë për Indeksonline, flet për zhvillimet pas ndeshjës së ndërprerë ndërmjet Serbisë dhe Shqipërisë, vendimin e UEFA-s, jetën në Beograd pas dhunës në stadiumin e Partizanit, etj.
Idro Seferi, i cili pak ditë pas ndeshjës së ndërprerë ishte mysafir i Zoran Kesiqit në emsionin starik “24 minuta”, u vlerësua lartë për qëndrimin e tij dhe mesazhet që përçoi nga ai emision, duke ironizuar me djegien që serbët u bënë pronave të shqiptarëve dhe “dronin” e famshëm.
“Besoj se ka qenë e qartë që shqiptarët dhe serbët nuk mund të luajn futboll pa u përballur politikisht. Dhe, jo vetëm në futboll. Në Serbi ka mungesë informacioni për atë që ndodh në Kosovë, Shqipëri e më gjerë në botën shqiptare dhe është e natyrshme që sa herë paralajmërohet dicka nga këto anë, duhet njoftuar policia. Këto janë gjëra pothuajse që shkojnë në aranzhimin e përgjithshëm organizativ, qoftë edhe kur bëhet fjalë për të lëxuar ndonjë poezi. Por, jetën nuk mund të na diktojnë huliganët dhe kundërshtarët e çdo gjëje pozitive që mund të ndodh”, thotë Seferi në fillim të intervistës për Indeksonline.
Ndeshja
Ai shton se urrejtja është shfaqur që në fillim dhe beson se numri i atyre njerëzve që kanë ardhur për të parë futboll ka qenë me përqindjen më të vogël, në një numër ndoshta 10 për qind.
“Ajo që dukej është se organizatorët kanë lejuar futjen edhe të fishekzjarrëve dhe mjeteve të tjera, të cilat as si gazetar nuk mund ti kishe në stadium. Kur po futeshim në stadium ne na u morën pjesët që konsideroheshin të rrezikshme. Në atë moment unë po bëja luftë me rojat që të merrja shkrepsen time, por as kjo nuk lejohej në asnjë mënyrë pasi me një shkrepse në dorë konsiderohesha i rrezikshëm. Brohoritjet ishin të qarta dhe të ngjashme me ato të ndeshjes Shkëndija e Tetovës dhe Partizani, por që në atë kohë ndeshja arriti deri në fund, ndonëse me presion të madh. Kështu që krahasuar me atë ndeshje, tani për të ashtuquajturit tifozë po luanin të gjithë shqiptarët dhe angazhimi duket se ishte më i madh”, thotë tutje Seferi.
Lidhur me vendimin e UEFA-s që fitorja t’i jepet Serbisë, pastaj t’i merren pikët, si dhe dënimi i dy federative me nga 100 mijë euro, gazetari pejan thotë se është i befasuar me “balancimin artistik që ka bërë UEFA.
Vendimi i UEFA-s
“Jam i befasuar me balancimin artistik që i ka bërë UEFA vendimit për ndeshjen pasi ka përfituar vetëm vet, edhe pse për një gjigant si kjo organizatë, janë pak 200 mijë euro. Organizatat e futbollit në Evropë, si një prej organizatave më të fuqishme në botë, kanë problem zakonisht pasi çështjeve të racizmit, urrejtjes dhe nacionalizmit i qasen me rregulla futbolli dhe ndërkohë tolerojnë të kalohet pa fushata të mirëfillta në vendet ku ka probleme të tilla”, ka theksuar ai.
I pyetur se si i komenton reagimet dhe akuzat e të dy palëve pas ndeshjes, Seferi thotë se reagimet politike kanë qenë të ngutshme dhe politika është detyruar të gjunjëzohet përkohësisht para njerëzve me bluza e flamuj, e këngë jo shumë rimuese, por ofenduese që veten e quajnë tifoz.
“Nacionalizmi dhe urrejtja janë një problem i vjetër dhe këtu përfshihet një shfrenim total, frustrim dekadash, me luftëra e krime dhe me propagandë të zhvilluar. Këto gjëra nuk largohen vetëvetiu dhe sidomos jo pa ndihmën e politikës, burim të së cilës janë vet ato”, vlerëson ai.
Gazetar shqiptar në Serbi
Seferi thotë se nuk ka pasur problem si gazetar shqiptar pas ndeshjes.
“Nuk kam pasur probleme, as unë dhe as kolegët e tjerë që kanë qenë prezent në këtë kohë. Natyrisht në gjendje vëmendjeje të shtuar dhe situata nuk ka qenë aq e këndshme, por kjo vjen në pako me profesionin pasi nuk mund të jemi gazetar vetëm atëherë kur është kohë e bukur dhe kur pas konferencave ka kokteje”, thotë ai, derisa kritikon disa gazetarë që, sipas tij, vetëm erdhën dhe ikën pa u vërejtur, derisa tash po e luajnë rolin e patriotëve.
“Dua të theksoj që bashkë me kolegun Shakohoxha (Dritan), Endi Tufën, Gazmend Idrizin dhe disa kolege të mediave nga Shqipëria që kanë qenë në pjesën e gazetarëve gjatë ndeshjes, ne kemi qenë për disa kohë të izoluar dhe duhej që së bashku me kolegët e tjerë të zbirsnim shkallët dhe të kalonim nëpër tribina ku ishin tifozët për tu futur në pjesën ku ishte një lloj qendre e mediave, por që pas ngjarjeve më asgjë nuk ishte si më parë dhe nuk funksiononte. Aty ishim ne, kolegët serb dhe disa pjesëtarë të xhandarmërisë, jashtë stadiumit duke pritur daljen dhe largimin e kombëtares shqiptare. Pastaj jam në kontakt të vazhdueshëm edhe me kolegun e RTK-së, Valon Syla dhe kemi bërë mjaft kujdes në këtë aspekt. Një eksperiencë e gjatë të mëson të gjindesh në çdo situatë”, shton Seferi, i cili para se të shkonte në Beograd, pati punuar edhe për disa media kosovare.
Intervista në emisionin e Zoran Kesiqit
Lidhur me situatën aktuale, Seferi thotë se ajo është e qetë por e brishtë. “Besoj se pas takimit të dy kryeministrave, Rama dhe Vucic, situata do të jetë shumë më e mirë, nëse mesazhet do të jenë më pozitive. Besoj se ka tentime nga të gjitha palet, e sidomos nga Bashkësia ndërkombëtare të kalohet kjo situate”, vlerëson Seferi.
Ai flet edhe për mbështetjën që morë pas paraqitjes në emision “24 minuta” të Zoran Kesiqit në B92.
“Një mbështetje e jashtëzakonshme vërtetë. Këto ditë kam qenë i pranishëm në shumicën e mediave në Serbi dhe e vlerësoj mbështetjen që kam marrë sidomos nga një pjesë e kolegëve serb të cilët gjithmonë janë përkrahes dhe njerëz që unë i vlerësoj. Besoj se pati efektin e tij emisioni. Kam qenë edhe herë tjetër në atë emision dhe ne mediat serbe zakonisht jam i pranishëm, por efekti më i madh ishte tani, në kohën e duhur”, rrëfen ai.
Zgjidhja e problemeve në rajon
Sipas tij, problemet duhet t’i trajtojmë një nga një dhe pa anashkalim në mënyrë që i tërë rajoni të kthehet në një vend progresiv. Lufta ka përfunduar dhe duhet të mbyllen borxhet e saj. Këtë mund ta arrij vetëm politika dhe njerëzit që janë kritik, thotë Seferi.
“Qeveritë, politikanët dhe grupet e tilla kanë për qëllim të kalojnë pa probleme, por ndonjëherë është mirë që ndodhin disa situata për ta kuptuar se janë situata iluzioniste. Nga ana tjetër, ka shumë njerëz në Serbi dhe besoj gjithandej që janë të lodhur nga këto rrëfime, por ata nuk shihen pasi ekranin ta zëjnë huliganët”, ka thënë Seferi në fund të intervistës.
Artikulli i kaluarPresheva, deri në orën 16.00 votoi 25%
Artikulli i rradhësMustafa: Disa ish-kuadro të LDK-së që nuk vlejnë as “pesë pare”
Te tjera
- Mustafa: Disa ish-kuadro të LDK-së që nuk vlejnë as “pesë pare”
- Bie një copëz meteori në Shkozë të Zhurit (Video)
- Këta janë veteranët dhe invalidët e Operacionit “Shigjeta”
- Këta janë veteranët dhe invalidët e Operacionit “Shigjeta”
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn